
Centrul pentru Politicile Egalității de Șanse (CPES) al FSPUB organizează masa rotundă cu titlul „Democrație și reprezentarea politică a femeilor”/„Démocratie et représentation politique des femmes”. Înscrierea are loc online

Luni, 11 martie 2024, Centrul pentru politicile egalității de șanse (CPES) al Facultății de Științe Politice din cadrul Universității din București (FSPUB), organizează, în parteneriat cu Ambasada Canadei în România, Bulgaria și Republica Moldova și Centrul FILIA, masa rotundă „Democrație și reprezentare politică a femeilor”/„Démocratie et représentation politique des femmes”. 
Reuniunea va avea loc începând cu ora 14:00 la Casa „Eliad” (Bulevardul Mircea Vodă nr. 5, Sector 3, București), reunește reprezentante cu experiență în spațiul politic care au vorbit, de-a lungul anilor, despre diverse aspecte legate de reprezentarea substantivă a femeilor. Persoanele care doresc să participe la masa rotundă sunt rugate să se înscrie în prealabil online, prin completarea acestui formular.
Cuvântul de deschidere va fi rostit de Excelența Sa, Domnul Gavin Buchan, ambasador al Canadei în România, Bulgaria și Republica Moldova. Moderatoarea evenimentului este prof. univ. dr. Ionela Băluță, directoarea CPES și cadru didactic la FSPUB.
Participantele mesei rotunde sunt Mara Daniela Calistra, deputată PNL, vicepreședintă a Comisiei pentru egalitate între femei și bărbați, Oana-Alexandra Cambera, deputată REPER, coinițiatoare a platformei „România la Feminin”, Alina Gîrbea, membră USR, cofondatoare „Femei în politică” și Roxana Mînzatu, secretară de stat în subordinea prim-ministrului României.
Evenimentul beneficiază de traducere simultană franceză-română, română-franceză.
Mai multe detalii despre masa rotundă
Principalele întrebări de la care va porni discuția cu invitatele sunt: „Care sunt obstacolele cu care se confruntă femeile în spațiul politic și ce recomandări aveți pentru tinere interesate de o carieră politică?” și „Care sunt prioritățile legate de drepturile și nevoile femeilor pe care vă propuneți să le susțineți în 2024, atât în interiorul partidelor politice cât și dezbaterile publice?”.
Egalitatea de gen reprezintă un indicator al calității democrației. Reprezentarea echilibrată a femeilor și bărbaților în spațiul politic și integrarea intereselor femeilor pe agenda politică sunt condiții esențiale pentru egalitatea de gen.
În anul 2023, România s-a situat pe ultimul loc în Indexul european al egalității de gen, cu scorul cel mai mic înregistrat la domeniul „Putere” (care măsoară accesul femeilor la poziții de conducere și de decizie în domeniul politic și economic). La ultimele alegeri s-a înregistrat o scădere a numărului de femei alese, la toate nivelurile de reprezentare politică. La alegerile europene din anul 2019, procentul femeilor care au obținut un mandat este de doar 21,2%, în scădere cu 13,3% față de 2014. La nivel local, în 2020 doar 5,4% femei au reușit să obțină un mandat de primar. Iar la alegerile parlamentare, numărul femeilor a scăzut, femeile reprezentând doar 18,5% dintre parlamentari. În anul 2023, trei proiecte legislative care propuneau diverse formule de cote de gen pentru alegerile din anul 2024 au fost înainte în Parlament. Niciunul nu a ajuns să fie pus pe ordinea de zi a camerei decizionale. Așadar, toate alegerile din acest an se vor organiza fără nicio prevedere legislativă care să impună măcar o prezență de 30% a femeilor pe locuri eligibile. Dar nu numai numărul (reprezentarea descriptivă) contează, ci și susținerea unei agende politice care să reflecte nevoile și interesele femeilor (reprezentarea substantivă). Iar aici lucrurile stau și mai prost. În general, programele electorale, și programele de guvernare acordă un loc marginal problemelor cu care se confruntă femeile și ignoră – dacă nu chiar perpetuează – reprezentări sociale și valori patriarhale și sexiste.
„În contextul anului 2024, care aduce în România patru rânduri de alegeri, o discuție despre reprezentarea politică a femeilor este absolut necesară”, transmit organizatorii.
Comitetul de organizare al evenimentului este format din prof. univ. dr. Ionela Băluță, dr. Simona Necula, membră CPES și cercetătoare științifică în cadrul Centrului Regional Francofon de Studii Avansate în Științe Sociale (CEREFREA Villa Noël) al Universității din București și drd. Victor Constantin Vlăduț, cercetător al FSPUB.
După încheierea evenimentului, participantele și participanții vor continua dezbaterile într-un mod informal.
Informații suplimentare despre programul mesei rotunde cu titlul „Democrație și reprezentarea politică a femeilor”/„Démocratie et représentation politique des femmes” și despre invitați pot fi consultate aici și aici. 


